C 498/32
RO
Jurnalul Oficial al Uniunii Europene
30.12.2022
Trecerea de la recunoașterea rolului autorităților locale și regionale la punerea în aplicare efectivă a acțiunilor pe mai multe niveluri 13. recunoaște că, deși nu reușește să evidențieze urgența și amploarea acțiunilor necesare, Pactul climatic de la Glasgow a reușit să demareze a doua fază a Acordului de la Paris, eliminând toate punctele nesoluționate din cadrul de reglementare de la Paris (7); cu toate acestea, rămâne profund îngrijorat de faptul că contribuțiile stabilite la nivel național (CSN) prezentate în momentul de față plasează lumea pe calea spre o creștere a temperaturii cu 2,5 oC;
14. reiterează solicitările din raportul final al Conferinței privind viitorul Europei de a accelera punerea în aplicare a tranziției verzi; continuă să fie preocupat de accesibilitatea energiei din punctul de vedere al prețului pentru consumatori și întreprinderi, în special în contextul crizei actuale; subliniază că este necesar ca cele mai vulnerabile grupuri și teritorii să fie protejate de orice efecte negative nedorite ale tranziției energetice, amintind, în acest sens, concluziile Raportului de analiză prospectivă pe 2022 al Comisiei Europene;
15. subliniază că amploarea acțiunilor necesare face să fie nevoie de politici integrate, pe mai multe niveluri, și de soluții transsectoriale; subliniază, prin urmare, necesitatea recunoașterii oficiale a rolului autorităților locale și regionale în combaterea schimbărilor climatice; subliniază că ar trebui facilitată participarea efectivă și sistematică a autorităților locale și regionale, atât în etapa de pregătire, cât și în timpul negocierilor;
16. subliniază rolul CoR de reprezentant instituțional al peste un milion de lideri locali și regionali și de rețea de rețele; subliniază poziția sa unică de forță motrice pentru punerea în aplicare a acțiunilor climatice la nivel local și disponibilitatea sa de a coopera și de a colabora cu instituțiile europene și cu Părțile Acordului de la Paris în vederea continuării cooperării pe mai multe niveluri în perspectiva COP 27 și ulterior;
17. subliniază importanța Coaliției Under2 ca prim acord global privind clima pentru guvernele subnaționale, lansat în perioada premergătoare Acordului de la Paris; subliniază obiectivele actualizate și mai ambițioase ale acestei coaliții stabilite în memorandumul de înțelegere din 2021, cu angajamentul de a lua măsuri pentru a atinge obiectivul de 1,5 grade și zero emisii nete până în 2050 sau mai devreme; invită membrii CoR să semneze acest acord, precum și pe semnatarii anteriori ai Coaliției Under2 să se alăture memorandumului de înțelegere mai ambițios din 2021;
18. subliniază rolul esențial al Grupului autorităților locale și orășenești (LGMA) în reunirea vocilor autorităților locale și regionale la nivel mondial și în consolidarea continuă a unei rețele mondiale de administrații subnaționale care doresc să combată schimbările climatice; încurajează toate Părțile la CCONUSC să coopereze cu grupul LGMA și cu toți actorii nestatali pentru a contribui în mod constructiv la procesul de pregătire a COP 27 și pentru a stabili o colaborare mai strânsă cu grupul „Prietenii acțiunii pe mai multe niveluri” din cadrul CCONUSC;
Menținerea nivelului de ambiție în materie de atenuare a schimbărilor climatice și promovarea capacității prin intensificarea cercetării și inovării 19. reamintește că aproximativ 10 000 de autorități locale și regionale din întreaga Europă și-au asumat angajamente ambițioase de reducere a emisiilor de gaze cu efect de seră (GES) și de combatere a schimbărilor climatice, participând la inițiative precum Convenția primarilor, elaborând strategii și acțiuni în domeniul climei, cum ar fi planurile de acțiune în materie de energie durabilă și de climă (PAEDC) sau alte planuri locale de acțiune în domeniul climei susținute prin inițiative regionale; subliniază că 75 % dintre cei peste 11 000 de semnatari ai Convenției globale a primarilor (GCoM) au stabilit obiective mai ambițioase de reducere a emisiilor de gaze cu efect de seră (8) decât guvernele lor naționale, iar peste 50 % accelerează ritmul în care își propun să își reducă emisiile, consolidând în același timp reziliența politică împotriva regreselor la nivel național;
20. subliniază modul în care angajamentul și acțiunile ALR completează și sprijină eforturile întreprinse atât în cadrul proceselor internaționale, cât și la nivel național, și subliniază că acțiunile ALR sunt necesare pentru a atinge obiectivele naționale și internaționale; reiterează necesitatea includerii formale a contribuțiilor stabilite la nivel regional și local (CSRL), pentru a completa CSN și pentru a recunoaște, monitoriza și încuraja în mod oficial reducerea emisiilor de GES de către administrațiile subnaționale la nivel mondial;
(7) (8)
Deși Acordul de la Paris a oferit cadrul de politică internațională, cadrul de reglementare de la Paris este cel care a pus în mișcare acest acord, stabilind instrumentele și procesele care să permită aplicarea sa deplină, echitabilă și eficace.
Sursa: Raportul de impact pentru anul 2021 al Convenției globale a primarilor (GCoM).